Idas dagbok
Rå, engasjerende og opplysende. 

FILMFESTIVALEN 
I HAUGESUND: 
En ung kvinnes kamp mot en psykisk lidelse følges med nærgående blikk i dokumentarfilmen Idas dagbok. 

Ida Storm (28) har filmet seg selv gjennom flere år med opp- og nedturer, der hun går inn og ut av psykiatrien. 

Dette materialet har regissør August B. Hanssen formet til en rå, engasjerende og opplysende film med et spennende formspråk som visualiserer Idas kamp på en forbilledlig måte. 

Hennes mot til å stå frem og utlevere seg selv er imponerende, og det samme er filmen. 

100% åpen og ærlig 

Ida har brukt videofunksjonen på lommekameraer til å spille inn dagbok til seg selv, helt uten filter. 
Dette var jo bare ment som dokumentasjon for henne selv på tidspunktet. 

Hun forteller derfor 100% åpent og ærlig om seg selv og hva hun sliter med, Borderline personlighetsforstyrrelse. 
Vi får ta del i de mørke tankene, de skumle visjonene, dopbruken og selvskadingen. 

Vi blir med henne gjennom jublende seire og kraftige tilbakefall, og blir godt kjent med ei flott jente som sliter psykisk. 

De private opptakene er oppsiktsvekkende godt fanget inn, selvsagt med varierende teknisk kvalitet, men har en rå nerve som gjør inntrykk. 

Regissør August B. Hanssen og fotograf Lars Erlend Tubaas Øymo har i tillegg skutt bilder og scener som bygger ut de originale opptakene. 

Dette utdyper situasjonene på en måte som jeg synes fungerer veldig godt. 
Forstyrrende montasjer visualiserer Idas angst virkningsfullt, dyktig klippet av Erik Andersson. 

Sterke emosjonelle svingninger 

Det var Ida selv som tok kontakt med IndieFilm i 2010 for å høre om opptakene kunne brukes til noe. 
Det skal vi være glade for, fordi dette er en viktig film. 

Den beskriver den harde kampen psykisk syke kjemper, og åpner et forholdsvis lukket tema for andre unge som sliter. 

Idas dagbok er ofte mørk og dyster, med sterke emosjonelle svingninger, men en nydelig avslutning symboliserer at håpet er der. 

(Etter visningene på filmfestivalen i Haugesund, skal filmen ut på en kinoturné i Norge. 
